Tant ħadt pjaċir fil-Protesta tal-lum li ma tantx kelli aptit nieħu ritratti. Hekk jew hekk, kien hemm oħrajn ferm iktar kapaċi minni fl-arti tal-fotografija. U allura stajt noqgħod inċapċap mad-drums u nkanta mal-versi ta' Walter Micallef, kanzunetta li nkitbet żmien ilu u sfortunatament għadha tant attwali: Malta fottewha u t-tfal batew, ġungla tal-konkos, bnew fuq li bnew, tant li post fejn jilagħbu mank ħallew, huma stagħnew, u kemm stagħnew. Skużawni: ma rnexxilix indaħħal l-għajta ta' tlett elef ruħ f'ritratt wieħed. Imma nassigurakom li qiegħda f'qalbi.